|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. gegužės 26 d. sprendimu Nr. T2-129 |

**KLAIPĖDOS MIESTO SAVIVALDYBĖS BIUDŽETINIŲ ŠVIETIMO IR SPORTO ĮSTAIGŲ, ĮGYVENDINANČIŲ NEFORMALIOJO VAIKŲ ŠVIETIMO IR FORMALŲJĮ ŠVIETIMĄ PAPILDANČIAS UGDYMO PROGRAMAS, PASLAUGŲ GAVĖJŲ SKOLŲ PRIPAŽINIMO BEVILTIŠKOMIS IR JŲ NURAŠYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės biudžetinių švietimo ir sporto įstaigų,įgyvendinančių neformaliojo vaikų švietimo ir formalųjį švietimą papildančias ugdymo programas, paslaugų gavėjų skolų pripažinimo beviltiškomis ir jų nurašymo tvarkos aprašas (toliau – Aprašas) reglamentuoja skolų pripažinimo beviltiškomis procedūras, pastangas susigrąžinti skolas bei jų nurašymą.
2. Apraše vartojamos sąvokos:
   1. **Beviltiška skola** – tai įsiskolinimas už įstaigos teikiamas atlygintinas paslaugas, kai negautas apmokėjimas nutraukus ar pasibaigus mokymo sutarčiai ir kurio neįmanoma išieškoti iš skolininko.
   2. **Įstaiga** – Klaipėdos miesto savivaldybės biudžetinė švietimo ar sporto įstaiga, įgyvendinanti neformaliojo vaikų švietimo ar formalųjį švietimą papildančias ugdymo programas (muzikos ir dailės mokyklos, sporto mokyklos, centrai).
   3. **Mokestis** – Klaipėdos miesto savivaldybės tarybos nustatytas mokestis už įstaigų teikiamas neformaliojo švietimo ir formalųjį švietimą papildančio ugdymo paslaugas.
   4. **Skolininkas** – su įstaiga sudaręs sutartį asmuo, kuris nesumokėjo mokesčio nustatyta tvarka ir terminais.
   5. **Sutartis** – mokymo sutartis, sudaryta tarp įstaigos ir vaiko tėvų (globėjų, rūpintojų) ar kito neformaliojo ugdymo paslaugų gavėjo.

3. Aprašas parengtas vadovaujantis Lietuvos Respublikos civiliniu kodeksu ir Viešojo sektoriaus apskaitos ir finansinės atskaitomybės 17-uoju standartu „Finansinis turtas ir finansiniai įsipareigojimai“, patvirtintu Lietuvos Respublikos finansų ministro 2008 m. birželio 27 d. įsakymu Nr. 1K-223 „Dėl Viešojo sektoriaus apskaitos ir finansinės atskaitomybės 17-ojo standarto patvirtinimo“.

**II SKYRIUS**

**SKOLŲ PRIPAŽINIMO BEVILTIŠKOMIS PAGRINDAI**

1. Beviltiška skola gali būti pripažintas įsiskolinimas už įstaigos teikiamas atlygintinas paslaugas, kai negautas apmokėjimas nutraukus ar pasibaigus mokymo sutarčiai ir kurio neįmanoma išieškoti iš skolininko dėl šių priežasčių:
   1. įstaiga negali susigrąžinti skolos, kuri neviršija arba lygi 30 eurų, praėjus ne mažiau kaip trejiems metams nuo skolos įtraukimo į apskaitą;
   2. įstaiga negali susigrąžinti skolos, kuri viršija 30 eurų, praėjus ne mažiau kaip penkeriems metams nuo skolos įtraukimo į apskaitą;
   3. skolininkas yra bankrutavęs;
   4. suėjęs įstatymais nustatytas skolos išieškojimo senaties terminas.
2. Jei tarp įstaigos ir skolininko egzistuoja tarpusavio (abipusės) skolos, tai ir viena, ir kita skola negali būti laikoma beviltiška. Šiuo atveju beviltiška gali būti laikoma tik tokia suma, kuri sudaro skirtumą tarp vienos ir kitos skolos.
3. Visais atvejais įstaiga privalo turėti dokumentus, įrodančius pastangas šioms skoloms susigrąžinti.

**III SKYRIUS**

**SKOLŲ BEVILTIŠKUMĄ IR PASTANGAS JOMS SUSIGRĄŽINTI ĮRODANTYS DOKUMENTAI**

1. Aprašo 4.1 ir 4.2 papunkčiuose nurodytais atvejais siekiant įrodyti skolų beviltiškumą turi būti atlikti atitinkami veiksmai ir pateikti dokumentai:
   1. mokėjimo ar informaciniai pranešimai skolininkui, taip pat susirašinėjimo su skolininku įrodymai – laiškai, elektroniniai laiškai, audito firmų ir kitų organizacijų rašytinė informacija, susijusi su skolininko finansinės būklės įvertinimu, ir kt.;
   2. įsiteisėjęs Lietuvos Respublikos teismo sprendimas, nuosprendis, nutarimas, nutartis arba kitas galutinis procesinis dokumentas (toliau – teismo sprendimas), kuriuo patvirtinama įstaigos teisė susigrąžinti įsiskolinimą, arba teismo sprendimas, kuriuo sumažėja arba paneigiamas skolininko įsiskolinimas; tais atvejais, kai byla buvo baigta nagrinėti ne Lietuvos Respublikoje, – užsienio valstybės teismo (arba ginčą nagrinėjusios institucijos) įsiteisėjęs sprendimas arba kitoks dokumentas;
   3. antstolio surašytas aktas ar kitas procesinis dokumentas, pagal kurį išieškojimas nebegalimas.
2. Aprašo 4.3 papunktyje nurodytu atveju, jei skolininkas yra bankrutavęs, kaip ši sąvoka apibrėžta Lietuvos Respublikos fizinių asmenų bankroto įstatyme, skolos beviltiškumą įrodo šie dokumentai:
   1. įsiteisėjęs teismo sprendimas baigti fizinio asmens bankroto bylą, kai skolininkas yra fizinis asmuo ir skola susidarė laikotarpiu, dėl kurio yra pateiktas šis teismo sprendimas;
   2. dokumentai, pagal kuriuos skolininkas laikomas bankrutavęs pagal užsienio valstybės įstatymus.
3. 4.1, 4.2 ir 4.4 papunkčiuose nurodytais atvejais skolos atsiradimo faktą ir datą įstaiga įrodo įnašų žiniaraščiais, paslaugų gavėjų sąrašais ar kitais įstaigoje naudojamais apskaitos dokumentais.
4. Reikalavimas turėti Aprašo 6–8 punktuose nurodytus dokumentus netaikomas, jeigu įstaigos pagal su registrų tvarkytojais sudarytų sutarčių arba pagal Lietuvos Respublikos teisės aktų nuostatas faktus gali patikrinti duomenų bazėse. Jeigu pagal teisės aktų nuostatas tokių dokumentų įstaiga negali gauti, tuomet turi turėti dokumentus, leidžiančius daryti pagrįstą išvadą, kad dėjo visas pastangas skolą susigrąžinti.
5. Kai dokumentai, kurių pagrindu yra siekiama skolą pripažinti beviltiška, yra surašyti užsienio kalba, įstaiga turi turėti dokumentų vertimą į lietuvių kalbą.

**IV SKYRIUS**

**SKOLŲ PRIPAŽINIMAS BEVILTIŠKOMIS IR NURAŠYMAS**

1. Įstaigos vadovo įsakymu sudaryta komisija iki kiekvienų metų gegužės 1 d. analizuoja skolininkų, su kuriais buvo nutrauktos ar pasibaigė mokymo sutartys, sąrašą ir skolų negrąžinimo priežastis. Komisijai nustačius, kad skola atitinka Aprašo 4 punkte nurodytą skolų pripažinimo beviltiškomis pagrindą ir yra dokumentai, įrodantys pastangas jas susigrąžinti, sudaromas beviltiškų skolininkų sąrašas ir teikiamas įstaigos vadovui siūlymas pripažinti skolas beviltiškomis kartu su motyvuota išvada ir skolų beviltiškumą patvirtinančių dokumentų kopijomis.
2. Įstaigos vadovas, gavęs komisijos išvadą:
   1. priima sprendimą komisijos pateiktas skolas pripažinti beviltiškomis ir jas nurašyti, kai skolininko skolos suma mažesnė arba lygi 100 eurų;
   2. teikia prašymą Klaipėdos miesto savivaldybės administracijai pripažinti skolas beviltiškomis ir leisti jas nurašyti, kai skolininko skolos suma yra didesnė kaip 100 eurų.
3. Klaipėdos miesto savivaldybės administracijos skyrius, kuruojantis įstaigos veiklą, rengia Klaipėdos miesto savivaldybės tarybos sprendimo projektą dėl skolų už neformalųjį ugdymą pripažinimo beviltiškomis ir jų nurašymo.
4. Įstaigų neformaliojo ugdymo paslaugų gavėjų skolos, kurios Klaipėdos miesto savivaldybės tarybos ar biudžetinės įstaigos vadovo sprendimu pripažintos beviltiškomis ir nurašytinomis, Klaipėdos miesto savivaldybės administracijos Biudžetinių įstaigų centralizuotos apskaitos skyriaus yra nurašomos iš apskaitos registrų.
5. Dokumentai, kuriais remiantis skolos pripažintos beviltiškomis, saugomi teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

1. Įstaigų vadovai privalo imtis visų įmanomų priemonių, siekdami išieškoti skolas ir užkirsti galimybę susidaryti beviltiškoms skoloms.
2. Už tinkamų Aprašo nuostatų įgyvendinimą atsakingi įstaigų vadovai.
3. Tai, kas nereglamentuota Apraše, sprendžiama taip, kaip nustatyta teisės aktuose.
4. Aprašas keičiamas, jo galiojimas stabdomas ar jis pripažįstamas netekusiu galios Klaipėdos miesto savivaldybės tarybos sprendimu.
5. Aprašo vykdymo kontrolę atlieka Klaipėdos miesto savivaldybės kontrolės ir audito tarnyba ir Klaipėdos miesto savivaldybės administracijos Centralizuoto vidaus audito skyrius pagal savo patvirtintus veiklos planus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_